Brandstofpryse: Maak maar vol jou tenkNog ‘n skerp styging in die brandstofprys lê vandeesweek voor. (Foto: Maroela Media) Suid-Afrikaners wat so tussen die ergste beurtkrag deur spartel om kop bo water te hou, moet hulle opnuut staal vir nog ŉ groot styging in die prys van diesel, petrol en paraffien. Die verlaging in die brandstofheffing – wat ingestel is om verligting aan verbruikers te bied – word vandeesmaand boonop tot 75 sent verminder. Die volle heffing word volgende maand in werking gestel. Die prys van gas is die enigste ligpunt in ŉ baie donker tonnel en terwyl alle ander brandstofpryse Woensdag opgaan, sal verbruikers voortaan R2,18 minder vir ŉ kilogram gas hoef op te dok. Volgens die departement van minerale en energiesake het die prys van Brent-ruolie effens gestyg. Die gemiddelde internasionale produkprys van petrol, diesel en paraffien het in die tydperk onder hersiening gestyg en dalende raffineringskapasiteit het ŉ negatiewe uitwerking op die prys van petroleumprodukte. Die daling in die prys van gas word toegeskryf aan ŉ seisoenale afname in die vraag na gas in die Noordelike Halfrond. Die balansfondsheffing bly onveranderd op 52,62c/ℓ. Teen die einde van Mei vanjaar het die fonds op ŉ negatiewe balans van R14,97 miljard gestaan en die balansfonds sal nog beduidend moet versterk voordat enige verligting hier oorweeg kan word. Die rand het minstens effens verstewig en dit het volgens die departement bygedra tot laer bydraes tot die basiese brandstofprys van petrol (19,66c/ℓ), diesel (20,73c/ℓ) en paraffien (20,71c/ℓ).